জানা গেছে, রামপুরা থানার পশ্চিম উলুনস্থিত মৌজার ১৯৮ ও ২০০ দাগের সিটি জরিপ ৫০৩৩ দাগের ৪০ কাঠা অর্থাত্ ৬৬ শতাংশ জমি দখল করে নিয়েছে সন্ত্রাসীরা। এ জমির ওপর হাইকোর্টের স্থগিতাদেশ থাকা সত্ত্বেও দখলদাররা স্থাপনা নির্মাণ করেই  চলছে। এ বিষয়ে গত ৩ ফেব্রুয়ারি জমির অন্যতম মালিক মো. আনোয়ার হোসেন বাদী হয়ে রামপুরা থানায় ৭ জনের নাম উল্লেখসহ অজ্ঞাত আরও ২৫-৩০ জনের নামে একটি অভিযোগ দায়ের করেন। এরপরও সন্ত্রাসীরা বহাল তবিয়তে থেকে জমিতে টিনসেড ঘর ও ক্লাব নির্মাণ করছে। জমিতে দখলকৃতদের নামে একাধিক সাইনবোর্ড বসানো হয়েছে। এর মধ্যে ওই জমির বিদ্যুত্ ও পানির লাইন কেটে দিয়েছে তারা। স্থানীয় একাধিক ব্যক্তি জানিয়েছেন, ২০-৩০ জন অচেনা যুবক ওই জমির পাহারায় থাকে। তাদের ভয়ে এলাকাবাসী ও জমির মালিক তটস্থ।